Covid-19: Strenger reëls geld weer in WalvisbaaiWalvisbaai (Foto: Brian McMorrow, Pbase Gallery via Wikimedia Commons) Walvisbaai keer terug na vlak 1 van Namibië se Covid-19-afsonderingsregulasies terwyl die res van die land na ŉ buigsamer vlak 3 beweeg. Volgens The Namibian het al 14 streke in Namibië vir die volgende 28 dae na vlak 3 beweeg, buiten Walvisbaai waar vlak 1 weer tot 8 Junie ingestel word. Die algehele afsondering van die kusdorp volg ná twee opeenvolgende Covid-19 gevalle wat aangemeld is. Die twee persone wat positief getoets het, het met meer as 100 persone kontak gehad in Walvisbaai. Die afsonderingsperiode sal weekliks gemonitor word en kan verleng word, aldus owerhede. Die New Era-koerant het berig ŉ derde persoon het positief getoets vir Covid-19, en dit bring die totale getal gevalle in die land op 24 te staan. Die jongste geval is ŉ 51-jarige Namibiër wat met ŉ 63-jarige man verbind word wat positief getoets het. Albei was bemanningslede op dieselfde vaartuig wat op 5 Mei van die Demokratiese Republiek van die Kongo aangekom het en ŉ vrag sout en vis afgelaai het. Die mans was deel van agt bemanningslede (vier Namibiërs en vier uitlanders) wat op die skip gewerk het. Hulle was vermoedelik in kontak met ŉ besmette persoon terwyl die vrag afgelaai is. Die bemanningslede het nie almal die boot in die DRK verlaat nie, maar Kongolese het die skip betree. Kalumbi Shangula, minister van gesondheid, het gesê Walvisbaai is ŉ groot bestemming vir reisigers van hoërisikolande. Vlak 1-regulasies sluit in dat skole en universiteite gesluit word, openbare byeenkomste van meer as 10 persone word verbied, reis sonder ŉ permit word verbied, die verkope van alkohol word verbied, en beweging word beperk. Tydens vlak 3 word sommige regulasies opgehef en byeenkomste van meer as 50 persone word toegelaat. Namibië se grense bly egter gesluit en die beperking op oorgrensbeweging bly ook van krag, met die uitsondering vir die vervoer van goedere. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.